Id-Direttiva tal-Kummissjoni
tat-22 ta’ Lulju 1991
li taddatta għall-erbatax-il darba d-Direttiva tal-Kunsill 67/548/KEE rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta’ sustanzi perikolużi
(91/410/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 67/548/KEE tas-27 ta’ Ġunju 1967 rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta’ sustanzi perikolużi [1], kif emendata l-aħħar bid-Direttiva 79/831/KEE [2], u b’mod partikolari l-Artikolu 19 tagħha;
Billi, skond l-Artikolu 15(2) tad-Direttiva 67/548/KEE, reċipjenti li jkun fihom ċerti sustanzi perikolużi maħsuba għall-użu domestiku għandu jkollhom qfil li ma jistax jinfetaħ mit-tfal u/jew għandu jkollhom fuqhom avviż li jista’ jinħass ta’ perikolu;
Billi, skond l-Artikolu 6(2) tad-Direttiva tal-Kunsill 88/379/KEE [3], reċipjenti li jkun fihom ċerti kategoriji ta’ preparazzjonijiet perikolużi offruti jew mibjugħa lill-pubbliku ġenerali għandhom ikunu għandu jkollhom qfil li ma jistax jinfetaħ mit-tfal u/jew għandu jkollhom fuqhom avviż li jista’ jinħass ta’ perikolu;
Billi l-forom kollha ta’ pakketti li huma siguri biżżejjed għat-tfal, b’mod speċjali dawk definiti bi standards internazzjonali, jistgħu jkunu kkunsidrati bħala pakketti bi qfil li ma jistax jinfetaħ mit-tfal;
Billi l-ispeċifikazzjonijiet tekniċi li jirrigwardaw dawn id-dispożizzjonijiet huma mniżżla fl-Anness IX, partijiet A u B tad-Direttiva 67/548/KEE; billi l-Artikolu 19 tad-Direttiva 79/831/KEE jipprovdi li l-Anness IX joriġina mill-proċedura tal-Kumitat għall-Addattament għall-Progress Tekniku;
Billi d-dispożizzjonijiet ta’ din id-Direttiva huma skond l-opinjoni tal-Kumitat għall-Addattament għall-Progress Tekniku tad-Direttivi għall-Eliminazzjoni ta’ Barrieri Tekniċi għall-Kummerċ f’Sustanzi u Preparazzjonijiet Perikolużi,
ADOTTAT DIN ID-DIRETTIVA:
Artikolu 1
It-test ta’ l-Anness IX għad-Direttiva 67/548/KEE qiegħed jiġi sostitwit bit-test li jidher fl-Anness għad-Direttiva preżenti.
Artikolu 2
1. Sa l-1 ta’Awissu 1992, l-Istati Membri għandhom jadottaw u jippublikaw dawk id-dispożizzjonijiet li hemm bżonn sabiex jikkonformaw ma’ din id-Direttiva u għandhom jinfurmaw minnufih lill-Kummissjoni b’dan. Huma għandhom japplikaw dawn il-dispożizzjonijiet sa mhux aktar tard mill-1 ta’ Novembru 1992
2. Meta l-Istati Membri jadottaw il-miżuri msemmija fil-paragrafu 1, għandu jkun hemm referenza għal din id-Direttiva jew għandhom ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif issir din ir-referenza għandhom jiġu preskritti mill- Istati Membri.
Artikolu 3
Din id-Direttiva hija indirizzata lill-Istati Membri.
Magħmula fi Brussel, fit-22 ta’ Lulju 1991.